Kansanedustaja Kaj Turusen viimeviikkoisesta loikkauksesta sinisistä kokoomukseen alkanut minihallituskriisi on viimeistään nyt ohi. Nimenomaan sinisten Eurooppa-ministeri Sampo Terho oli vaatinut hallituksen johtokolmikon pelisääntökeskustelua. Vielä viime viikolla Terho syytti kokoomusta rumasta ja petollisesta juonittelusta. Nyt hän kuvailee hallitustrion keskiviikkoaamun tapaamista rakentavaksi.

– Sinisten puolesta toin esiin hallitusohjelmaan, sote-uudistukseen ja yhteiseen pelisääntöihin sitoutumisen. Luottamuskriisi on ohi.

Orpo: En erityisemmin lepytellyt

Kokoomuksen puheenjohtaja, valtiovarainministeri Petteri Orpo ei kokenut mitään erityispalaveria edes tarvitsevansa.

– En myöskään erityisemmin lepytellyt, mutta asiat on käyty ja nyt mennään eteenpäin. Meillä on isoja asioita edessä ja parempi keskittyä nyt niihin.

Sipilä: Sopu löytyi jo viime viikolla

Siniset kertoivat jo viime viikon keskiviikkona haluavansa jatkaa hallituksessa. Pääministeri Juha Sipilän (kesk.) mielestä sopu löytyikin jo oikeastaan viime viikon kahdenvälisissä keskusteluissa.

– Ehkä tässä nyt ei ole niin suurta dramatiikkaa kuin on annettu ymmärtää. Kyllä nämä puhumalla selviävät, oikeastaan jo viime viikolla.

Yhden asian jupakka kuitenkin opetti myös pääministerille.

– Avoimuutta lisää ja puhutaan, jos tällaisia asioita jatkossa tulee.

Juttuun lisätty valtiovarainministeri Petteri Orpon ja pääministeri Juha Sipilän näkemykset klo 14.48